《诸孙》
明代·张弼

老夫未起听哇哇，姆抱诸孙到小斋。案上有书浑不顾，床头无果旋安排。

顿忘秋色欺蓬鬓，但觉春风满好怀。康乐有言如我意，芝兰玉树在庭阶。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。